再寄湯朝美
作者：周孚
朝代：宋

paragraphs: 夙疴苦牽纏，舊學久廢忘。
閉門老叔夜，慵惰古無上。
朋知音問絕，正復相觖望。
獨餘思子心，砥柱閲寒浪。
作書往問訊，聞子亦微恙。
深憐三醫勤，却歎五鬼妄。
新詩勤諷誦，渠魄自應喪。
吾儕曉天星，齒髮已非壯。
羈孤寡會合，尚復困此障。
衝風戰寒林，落日翳疊嶂。
軒車何來遲，爲子倒家釀。